
Latvijas Republikas proklamēšanas 108. gadadienai
veltītā skolēnu radošo darbu konkursa nolikums

I Vispārīgie jautājumi
1. Nolikums nosaka Valsts prezidenta kancelejas rīkotā Latvijas Republikas proklamēšanas 108. gadadienai veltītā skolēnu radošo darbu konkursa (turpmāk – konkurss) mērķus un uzdevumus, norisi, darbu noformēšanas un iesniegšanas prasības, vērtēšanas un rezultātu paziņošanas kārtību, kā arī personas datu apstrādes nosacījumus.
2. Konkursa dalībnieki ir vispārējās un speciālās izglītības iestāžu 5.-12. klašu skolēni, kā arī profesionālās izglītības iestāžu audzēkņi, kuri mācās izglītības iestādēs Latvijā vai ārvalstīs.
3. Konkursa mērķis ir veicināt skolēnu patriotismu un pilsonisko līdzdalību, kā arī sekmēt skolēnu interesi par Latvijas valstiskumu un Valsts prezidenta institūciju.
4. Konkursa uzdevums ir iztēloties sevi Valsts prezidenta amatā un sagatavot rakstisku uzrunu Latvijas Republikas proklamēšanas gadadienas svinībām Latvijas iedzīvotājiem.

II Konkursa norise
5. Konkurss tiek īstenots vienā kārtā trīs apakšgrupās:
5.1. 1. apakšgrupa – 5. un 6. klases skolēni;
5.2. 2. apakšgrupa – 7. līdz 9. klases skolēni;
5.3. 3. apakšgrupa – 10. līdz 12. klases skolēni un profesionālās vidējās izglītības programmu audzēkņi.
6. Katrs konkursa dalībnieks var iesniegt vienu darbu.
7. Dalība konkursā ir individuāla – iesniegtajam darbam ir viens autors, nevis autoru apvienība.
8. Konkursā iesniegtos darbus vērtē Valsts prezidents un Valsts prezidenta kancelejas Darbu vērtēšanas komisija.

III Darbu noformēšana un iesniegšana
9. Darba apjoms: ne vairāk kā 500 vārdu.
10. Darba forma:
10.1. Darbs jāiesniedz latviešu valodā datorrakstā;
10.2. Darbam jāatbilst runas, nevis esejas formātam.
11. Darbu un aizpildītu apliecinājumu par dalību konkursā (konkursa nolikuma Pielikums Nr. 1) iesniedz dalībnieks, ja dalībnieks ir sasniedzis 18 gadu vecumu, vai tā likumiskais pārstāvis, ja dalībnieks nav sasniedzis 18 gadu vecumu. Darbu un apliecinājumu Valsts prezidenta kancelejā iesniedz elektroniski Valsts prezidenta kancelejas tīmekļvietnē www.president.lv izveidotajā pieteikuma formā līdz 2026. gada 11. oktobrim (ieskaitot).
12. [bookmark: _Hlk207888034]Iesniedzot darbu, dalībnieks vai tā likumiskais pārstāvis, ja dalībnieks nav sasniedzis 18 gadu vecumu, pieteikumā norāda dalībnieka vārdu, uzvārdu, izglītības iestādi, klasi, kā arī kontaktinformāciju - dalībnieka vai tā likumiskā pārstāvja, ja dalībnieks nav sasniedzis 18 gadu vecumu, vārdu, uzvārdu, tālruņa numuru un e-pasta adresi.
13. Iesniedzot darbu, dalībnieks vai tā likumiskais pārstāvis, ja dalībnieks nav sasniedzis 18 gadu vecumu, iesniedz aizpildītu un elektroniski parakstītu (vai izdrukātu, ar roku parakstītu un nofotografētu) apliecinājumu (konkursa nolikuma Pielikums Nr. 1), kurā dalībnieks vai tā likumiskais pārstāvis, ja dalībnieks nav sasniedzis 18 gadu vecumu:
13.1. apliecina piekrišanu dalībnieka dalībai konkursā;
13.2. apliecina, ka darbs ir izstrādāts patstāvīgi un ir paša dalībnieka radīts, tostarp darba teksts nav radīts vai pārveidots, izmantojot ģeneratīvā mākslīgā intelekta rīkus; no citiem avotiem izmantotā informācija un citāti darbā ir atbilstoši norādīti, norādot autoru un avotu; darbs nav iepriekš iesniegts citā konkursā vai publicēts;
13.3. piekrīt, ka Valsts prezidenta kanceleja darbu pilnā apjomā vai atsevišķas darba daļas ar atsauci uz autoru var izmantot Valsts prezidenta kancelejas vajadzībām bez saskaņošanas ar dalībnieku vai tā likumisko pārstāvi, ja dalībnieks nav sasniedzis 18 gadu vecumu, tai skaitā izstādīt, fiksēt fotogrāfijās, izmantot drukas darbos, videoierakstos, publicēt jebkuros plašsaziņas līdzekļos un sociālajos tīklos neierobežotā apjomā viena gada laika periodā Latvijā un ārpus tās robežām;
13.4. apliecina, ka ir iepazinies ar konkursa nolikumu, tai skaitā personas datu apstrādes noteikumiem un piekrīt dalībnieka personas datu apstrādei.

IV Vērtēšana un apbalvošana
14. Darba vērtēšanā ņem vērā tā atbilstību nolikuma prasībām un tematam, kā arī darba oriģinalitāti.
15. Skolēnu radošo darbu konkursā iesniegto darbu vērtēšanai Valsts prezidenta kancelejas vadītāja ar rīkojumu apstiprina Darbu vērtēšanas komisiju, kura kopā ar Valsts prezidentu Edgaru Rinkēviču noteiks 1. vietas ieguvēju katrā konkursa apakšgrupā. 
16. Konkursa rezultāti tiks publicēti Valsts prezidenta kancelejas tīmekļvietnē www.president.lv līdz 2026. gada 2. novembrim. Ar 1. vietas ieguvējiem Valsts prezidenta kanceleja sazināsies personīgi.
17. Konkursa katras apakšgrupas 1. vietas ieguvējam tiks dota iespēja nolasīt savu runu vai tās fragmentu 2026. gada 18. novembra svētku koncertā Latvijas Nacionālajā teātrī.
18. Visiem konkursa dalībniekiem būs iespēja tikties ar Valsts prezidentu Rīgas pilī 2026. gada nogalē/2027. gada sākumā. Par tikšanos Valsts prezidenta kanceleja informēs, sazinoties e-pastā.

V Personas datu apstrāde
19. Personas datu pārzinis ir Latvijas Valsts prezidenta kanceleja, nodokļu maksātāja kods: 90000038578, Pils laukums 3, Rīga, LV-1900. Pārziņa datu aizsardzības speciālista e-pasts: datuaizsardziba@president.lv
20. Personas datu apstrādes mērķi – Latvijas Republikas proklamēšanas 108. gadadienai veltītā skolēnu radošo darbu konkursa norises nodrošināšanai, dalībnieku reģistrēšanai.
21. Personas datu apstrādes tiesiskais pamats – piesakoties dalībai konkursā, dalībnieks vai tā likumiskais pārstāvis, ja dalībnieks nav sasniedzis 18 gadu vecumu, piekrīt konkursa nolikuma nosacījumiem un apņemas tos ievērot (Vispārīgās datu aizsardzības regulas 6. panta 1. punkta b) apakšpunkts).
22. Personas datu iespējamie saņēmēji: Valsts prezidenta kancelejas amatpersonas un darbinieki atbilstoši to kompetencei, pārziņa piesaistītie datu apstrādātāji.
23. Saņemtie Konkursa pieteikumi tiks glabāti vienu gadu, sākot no konkursa izsludināšanas dienas.
24.  Iesniedzot Valsts prezidenta kancelejā rakstisku prasību (elektroniski uz e-pasta adresi info@president.lv vai sūtot to pa pastu uz adresi Pils laukums 3, Rīga, LV-1900), konkursa dalībniekam vai tā likumiskajam pārstāvim, ja dalībnieks nav sasniedzis 18 gadu vecumu, ir tiesības:
24.1. prasīt, lai dalībnieka personas datus papildina, labo, pārtrauc to apstrādi vai iznīcina tos, tādā gadījumā atsaucot dalībnieka dalību konkursā; 
24.2. vērsties pie Valsts prezidenta kancelejas datu aizsardzības speciālista visos jautājumos, kas saistīti ar dalībnieka personas datu apstrādi;
24.3. iesniegt sūdzību par nelikumīgu dalībnieka personas datu apstrādi Datu valsts inspekcijā. 
25. Lai nodrošinātu sabiedrības būtiskās intereses, ļaujot tai sekot līdzi Valsts prezidenta darbam, Valsts prezidenta kanceleja ir atvērta plašsaziņas līdzekļu pārstāvjiem. Koncerta Latvijas Nacionālajā teātrī laikā un tikšanās laikā ar Valsts prezidentu tiks uzņemti foto un videomateriāli, kuros var būt redzams dalībnieks. Video un fotogrāfijas tiks izmantotas publicitātei sabiedrības informēšanas nolūkos. Informācija par Valsts prezidenta kancelejas foto un video materiālu uzņemšanas rezultātā veikto personas datu apstrādi pieejama Valsts prezidenta kancelejas tīmekļa vietnē www.president.lv sadaļā “Privātuma politika”.
26. Iesniegtie darbi un pasākuma norises laikā tapušie foto un video materiāli var tikt izmantoti pasākuma un aktivitāšu publicitātes un reklāmas materiālu veidošanai, tai skaitā tie var tikt publicēti Valsts prezidenta kancelejas un sadarbības partneru tīmekļvietnēs un sociālajos tīklos.
27. Valsts prezidenta kanceleja nav atbildīga par tiem pasākuma norises laikā uzņemtajiem un publicētajiem foto un video materiāliem, ko veicis pats dalībnieks ar savām ierīcēm un no saviem datu nesējiem.

VI Kontaktinformācija
28. Papildu informācija par konkursa norisi pieejama e-pastā konkurss@president.lv vai pa tālruni 67092123.



